Täpselt neli aastat tagasi lennutati Prantsuse Guajaanast kosmosesse Eesti esimene kosmosesatelliit.
Tehiskaaslane ESTCube-1 arendati välja Eesti tudengisatelliidi programmi raames, mis sai alguse 2008. aastal Tartu Ülikoolis ja kus osales üle saja gümnaasiumi- ja ülikooliõpilase. Lisaks Tartu Ülikoolile oli projekti kaasatud ka Tallinna Tehnikaülikool, Eesti Maaülikool, Eesti Lennuakadeemia. Peamiseks projekti koostööpartneriks oli Soome Meteoroloogiainstituut ning lisaks Helsinki ja Jyväskylä ülikoolid.
ESTCube-1 oli eelkõige hariduslik koostööprojekt, mille eesmärgiks on populariseerida reaal- ja inseneriteadusi õpilaste seas ning edendada Eesti kõrgtehnoloogilist ettevõtlust ja kosmosealast kompetentsi. Projektil oli ka teaduslik eesmärk – esimest korda püüti testida kosmoses Soome meteoroloogia instituudi professori Pekka Janhuneni loodud elektrilist päikesepurje.
Olles saanud innustust ESTCube-1 edust, on tudengitel juba tekkinud huvi järgmiste missioonide vastu. Planeerimisel on kaks võimalikku missiooni (EstCube-2 ja EstCube-3) nii elektrilise päikesepurje edasiarendamiseks kui ka mõne muu huvitava eksperimendi läbiviimiseks kosmoses.
7. mai sündmused Eestis:
1681 – Liivimaa maapäev lükkas tagasi eelmisel, 1680. aastal Rootsi kuninga Karl XI läbi surutud mõisate reduktsiooni seaduse. Ühtlasi lükkas maapäev tagasi ka Karl XI ettepaneku vabastada rüütlimõisate talupojad pärisorjusest.
1845 – Venemaa keiser kinnitas instruktsiooni, mille kohaselt iga õigeusu kiriku juurde tuli luua kihelkonnakool.
1920 – Asutav Kogu võttis vastu avalike algkoolide seaduse. Senised erinevat tüüpi algkoolid asendati ühtse avaliku algkooliga, õpetus muudeti emakeelseks ja maksuvabaks, kehtestati 6-klassiline koolikohustus ning deklareeriti ühtluskooli põhimõtet.
1923 – lõppesid 5. mail alanud Riigikogu teise koosseisu valimised.
1923 – Tallinna eeluurimisvanglast põgenes kuus naiskommunisti, kes tabati alles kuu aja pärast katsel pääseda mootorpaadiga Nõukogude Liitu.
1937 – kindral Johan Laidoner saatjatega asus teele George VI kroonimisele.
1938 – vastavalt 5. mail vastu võetud amnestiaseadusele vabastati kõik poliitvangid ning lisaks veel mitusada muude seaduste vastu eksinud karistusalust.
1992 – Eesti, Läti ja Leedu välisministrid kirjutasid alla Strasbourg'is Euroopa kultuurikonventsioonile.
2010 – Saku Suurhallis toimus Teatri NO99 etendus Ühtse Eesti suurkogu.
Ja maailmas:
1794 – Prantsusmaal kehtestati ametlikult Ülima Olendi kultus.
1848 – Preisimaa väed surusid maha Varssavi ülestõusu ja mässajad andsid alla.
1915 – Saksa allveelaev U-20 uputas Iirimaa ranniku lähedal Suurbritannia liinilaeva Lusitania. Hukkus 1198 inimest.
1945 – Hispaania katkestas diplomaatilised suhtes Saksamaaga.
1954 – prantslased loovutasid Dien Bien Phu Põhja-Vietnamile.
1970 – Somaalia natsionaliseeris kõik oma välismaised naftakompaniid ja pangad.
1971 – USA loobus dollari kasutamise kontrollist USA-Hiina äritoimingutes.
1990 – kaks Norra suusatajat jõudsid esimestena ilma koerte, sõidukite ja välise abita põhjapoolusele.
1991 – päästeamet hoiatas, et pärast keeristormi ähvardab 8 miljonit Bangladeshi elanikku kooleraepideemia.
1992 - Kosmosesüstik Endeavour startis oma esimesele missioonile STS-49.
1994 – seaduseandjad andsid Johannesburgis ametivande, kui Lõuna-Aafrikas tuli võimule mustade ja valgete ühine valitsus.
1995 – Jacques Chirac võitis Prantsusmaa presidendivalimised.
2009 – Prahas tehti idapartnerluse tippkohtumise ühisavaldus.